復次韵
作者：吳芾
朝代：宋

paragraphs: 老來絕意風雲會，久欲脫身塵垢外。
有時偶被世緣牽，咄咄書空常作怪。
一麾何事到江城，却犯喧囂親瑣碎。
簿書叢裏度光陰，倏忽已驚踰一載。
所幸連年值有秋，頗足稻粱富魚蟹。
正愁客少無與娛，忽得詩流真我輩。
劇談終日坐生風，洗濯煩襟一何快。
酒行到手君莫辭，有鼈可炰魚可膾。